Tyv brød ind i hus og rev papiret af alle julegaver, men det var åbenbart ikke lige de gaver, der stod på tyvens ønskeliste, for han lod dem ligge.

En familie fra Birkelse skal til det igen; at pakke julegaverne ind, for en endnu ukendt indbrudstyv har brudt ind i huset og revet papiret af alle gaverne. Til gengæld snuppede han ikke nogle af dem. I stedet var tyven tørstig, for han kastede sig over familiens barskab. Derfra stjal han en ukendt mængde våde varer. Den uventede julegæst var også interesseret i et smykkeskrin. Derfra hapsede tyven en halskæde. Nordjyllands Politi har sendt teknikere til huset i Birkelse og kan konstatere, at den tørstige men kræsne tyv, når det kommer til julegaver, har efterladt sig en del DNA blandt andet på flere dørhåndtag i huset.